দৈনিক জনকন্ঠ || আনোয়ারায় জরাজীর্ণ টিএন্ডটি ভবন ॥ দুর্ঘটনার আশঙ্কা
আনোয়ারায় জরাজীর্ণ টিএন্ডটি ভবন ॥ দুর্ঘটনার আশঙ্কা
স্টাফ রিপোর্টার, চট্টগ্রাম অফিস ॥ আনোয়ারা উপজেলার রায়পুর ইউনিয়নের দোভাষী বাজারে অবস্থিত টিএন্ডটির একটি পরিত্যক্ত ভবন অনেক বছর ধরে ঝুঁকিপূর্ণভাবে জরাজীর্ণ অবস্থায় পড়ে রয়েছে। ভবনটি যে কোন মুহূর্তে ধসে পড়ে বড় ধরনের দুর্ঘটনা ঘটে যাওয়ার আশঙ্কা করছেন স্থানীয়রা।
জানা যায়, ১৯৯১ সালের পূর্বে যোগাযোগের মাধ্যম হিসেবে রায়পুর ইউনিয়নের দোভাষী বাজারে নির্মিত হয় এই টিএন্ডটি সেন্টার। তৎকালীন সময়ে বিদেশে যাদের আত্মীয়স্বজন থাকত তারা এই সেন্টারে এসে ল্যান্ডফোনের মাধ্যমে স্বজনদের সঙ্গে যোগাযোগ করতেন। পরবর্তী সময়ে বাজারে যখন মোবাইল ফোন আসে তখন টিএন্ডটি সেন্টারের ল্যান্ডফোনের কদর কমে যায়। একপর্যায়ে ল্যান্ডফোনের প্রয়োজনীয়তা একেবারেই ফুরিয়ে গেলে ভবনটিও অব্যবহার্য হয়ে পড়ে। দোভাষী বাজারে অবস্থিত টিএন্ডটি ভবনটি এখন পরিত্যক্ত। অনেক বছর ধরে রক্ষণাবেক্ষণ না থাকায় এ ভবন অপরিচ্ছন্ন ও জরাজীর্ণ অবস্থায় দাঁড়িয়ে আছে। ঝুঁকিপূর্ণ ভবনটির পাশেই শনিবার ও বুধবার সাপ্তাহিক হাট বসে। প্রচুর লোকের সমাগম ঘটে দোভাষীর হাটে।
এ বিষয়ে স্থানীয় ইউনিয়ন পরিষদের চেয়ারম্যান জানে আলম বলেন, টিএন্ডটি সেন্টারটি খুব ঝুঁকিতে রয়েছে।